Papersnake/gushiwen huggingface dataset:
解嘲
何绍基（清代）

沧海茫茫粒米身，摩夷何处问前因。梦从醒后方知幻，花到开时不算春。

看破浮云怜世味，生来瘦骨见天真。漫随摇曳东风里，一任垂杨冷笑人。
书柯丹丘墨竹并古木幽篁 其二
王恭（明代）

孤根曾是老风烟，直节从教雨露偏。忆得乐游原上路，汉陵千树也萧然。
思乡
陈氏（宋代）

阆苑蓬山道路长，海天愁思正茫茫。回肠一似桑乾水，万转千盘绕故乡。
偈颂二十五首 其十一
释道璨（宋代）

如来禅，祖师意。儿啼子哭，鸡鸣犬吠。是汝诸人，瞥地也未。
清平乐
杨璿华（清代）

昼长人倦，宝鸭沉烟暖。槛外闲云和梦捲。寂寞绿荫深院。

愁多懒整花钿。酒醒犹是慵眠。莺燕已衔春去，空馀长日如年。
奉和圣制登会昌山应制（一作赵起诗）
钱起（唐代）

睿想入希夷，真游到具茨。玉銮登嶂远，云辂出花迟。

泉壑凝神处，阳和布泽时。六龙多顺动，四海正雍熙。
送霄客南还
沈道映（清代）

聚首无多日，天涯袂忽挥。苦将游子泪，洒向故人衣。

落日河流急，寒枫驿路稀。与君俱作客，争奈不同归。
别诗
应玚（两汉）

浩浩长河水，九折东北流。
晨夜赴沧海，海流亦何抽。
远适万里道，归来未有由。
临河累太息，五内怀伤忧。
听庾及之弹乌夜啼引
元稹（唐代）

君弹乌夜啼，我传乐府解古题。良人在狱妻在闺，

官家欲赦乌报妻。乌前再拜泪如雨，乌作哀声妻暗语。

后人写出乌啼引，吴调哀弦声楚楚。四五年前作拾遗，

谏书不密丞相知。谪官诏下吏驱遣，身作囚拘妻在远。

归来相见泪如珠，唯说闲宵长拜乌。君来到舍是乌力，

妆点乌盘邀女巫。今君为我千万弹，乌啼啄啄泪澜澜。

感君此曲有深意，昨日乌啼桐叶坠。当时为我赛乌人，

死葬咸阳原上地。
题琢如中表同年遗照四首 其三
缪焕章（清代）

十年紫闼任翱翔，排比天章日万行。底事银河才洗甲，除书倏又下巫阳。
答与新弟题蓉湖庄四首即次其韵 其四
顾可立（明代）

近郊近郭即山林，人境吾庐不解深。风自掩门云自锁，飞飞鸥鹭共相寻。
炷香至德山
程公许（宋代）

异时闻至德，滴水洗沈冤。
空寂等三世，悟迷同一源。
松杉膏宿雨，楼阁丽朝暾。
犹恨高峰顶，藤萝未得扪。
再和前韵
王庭圭（宋代）

江夏无双望久倾，高文犹带玉堂清。子云识字终投阁，侯喜能诗新有声。

偶会风云苏大旱，戏将笔札庆垂成。年丰但使无公事，勿虑潢池贼未平。
寄陈州朱教授三首
张耒（宋代）

春雨江干不肯晴，大江栎岸转雷霆。
山头方丈浑无事，扫地焚香看佛经。
杂咏一百首·廉颇
刘克庄（宋代）

浪说三遗矢，犹堪一据鞍。
君王不自试，耳目信人难。
和陶咏贫士七首
吴芾（宋代）

新春来未几，已见日在娄。
游人怕春去，把酒急献酬。
折花各盈把，行歌满道周。
贫者壁四立，若不堪其忧。
亦复典春衣，买酒呼朋俦。
一醉人所嗜，此外非所求。
游石涧寺
朱放（唐代）

闻道幽深石涧寺，不逢流水亦难知。

莫道山僧无伴侣，猕猴长在古松枝。
题董邦达山水十六幅 其八 寒林策蹇
弘历（清代）

诗人惯得句，画客漫成图。彷佛襄阳孟，寻梅兴不孤。
寄家兄
许景衡（宋代）

斗禄驱驰惊岁晚，世涂龃龉奈时何。也知犬马犹能养，自恨田时苦不多。

儿女近来浑长浪，弟兄何事尚奔波。横塘卜筑今应好，试为频频理钓蓑。
宿坛石驿六首 其一
韦骧（宋代）

秋高征袂怯西风，寂寞邮亭倍旅悰。独有无心清夜月，更深山里也相逢。
房陵十首
陈造（宋代）

雩坛歌舞杂嗟吁，下酉犹濡上酉枯。
谁谓朝来一拆雨，欢声已觉沸通衢。
除夕对梅
柴望（宋代）

青春无复驻年华，几度江梅暗忆家。
惆怅新愁添白发，鬓边如雪映寒花。
偈
晃逈（宋代）

心空如太空，豁然无可触。
一真法界中，灵照常安住。
八月七日被命上会稽沿途所历拙於省记为韵语
魏了翁（宋代）

三十六源光夺鉴，九千余顷稻盈车。
何年使客徼微利，不管稽阴数万家。
送清演禅者
释重顯（宋代）

我年老大，心力衰微。
赠别无语，冥同振飞。
因思古之送人有言，吾不知其殊途同归。
独爱新丰，曲腾清辉。
寸草不生千万里，出门春色共依依。
渔家傲·浓绿园林光莫葆
许有孚（元代）

浓绿园林光莫葆。诗翁只爱窗前草。骤雨才过蛙又闹。亭馆好。日长人在蓬莱岛。风度新松声袅袅。酒酣却笑瀛洲小。柳外荷边休计较。皆可棹。采莲人和渔家傲。
高宗祀明堂前朝享太庙二十一首 其三 盥洗用《乾安》。
郊庙朝会歌辞（宋代）

于皇维后，观盥之初。精意昭著，既顺既愉。圭鬯承祀，卿士咸趋。

目视心化，四方其孚。
自横山归洞庭
王鏊（明代）

漠漠轻风不满帆，小船载酒舳舻衔。陶朱事业今安在，皮陆才情两不凡。

白鸟斜飞惊鼓吹，青山倒影动松杉。却怜范老江湖上，犹自忧讥与畏谗。
凤凰台上忆吹箫 题拙宜园乐府五种
钱玉吾（清代）

修月帘栊，织云亭榭，最宜琴语缠绵。为爱拈红豆，瘦了三年。

病酒伤春情绪，都付与、急管繁弦。消魂处、夕阳无限，祗在愁边。

谁怜。拍中换拍，千万折柔肠，吹断还连。算一番花放，一度离天。

唱到青青柳色，催梦去、梦也难圆。歌筵畔，拚将此身，化作啼鹃。
奉送世美归阳羡
沈辽（宋代）

我昔求为阳羡令，轻舟已有鸱夷兴。最爱铜棺山峻极，自结篮舆陟云径。

铜棺山插南斗魁，下视群峰如突犀。太湖千里在眉睫，高深从此穷攀隮。

欣然有意即独往，明月夜夜眠荆溪。当时便可跨黄鹄，何意人间同木鸡。

飘飘数年如一梦，尔来卜室齐山西。故人多谢姚夫子，数枉车马来山蹊。

秋风忽指阳羡去，欲脱黄绶躬锄犁。人生衣食苟自足，何为卑辱趣尘泥。

田间九月白酒熟，鲈鱼正肥多置篦。老夫为君更破戒，临风引领长江堤。
侯机宜挽词三首 其一
许及之（宋代）

世取名科耀故乡，君家显祖屹相望。将雏近喜重偕计，有子先登服义方。

著从事衫元漫仕，入元戎幕已交章。头风正待陈琳檄，熟路轻车痛折箱。
得家报云岭外焦旱殊甚深有渔樵之忧赋此
黎民表（明代）

近得家园信，羁人易怆情。四郊多垒战，三月废农耕。

婚嫁谋多拙，渔樵计未成。谁怜炊桂者，犹自滞秦京。
王深道奏名而归
戴复古（宋代）

忠言犯时忌，决不中高科。
一日成名了，诸公属望多。
还家宁久住，经世欲如何。
西涧一泓水，行通沧海波。
四和
项安世（宋代）

风节言言迈往，清诗字字高寒。
奇古珊瑚碧树，英明玉戚朱干。
依韵和王宣徽冬燕
王圭（唐代）

丞相华堂燕斝飞，君恩自与众心期。鲁台况值书云后，汉殿仍经喜雪时。

便有东风来翠幕，别翻新曲度瑶池。可伤衰病无才思，欲续高吟愧色丝。
瑞鹤仙（韩南涧生日）
王千秋（宋代）

红消梅雨润。正榴花照眼，荷香成阵。炉薰炷芳烬。记于门今日，长庚占庆。文摛艳锦。笑班扬、用字未稳。果青云、快上黄扉，地□誉高英俊。

名盛。都期持橐，却借乘轺，布宣宽政。除书已进。归宠异，侍严近。且金船满酌，云翘低祝，□比椿龄更永。任月斜、未放笙歌，翠桐转影。
再和
郭印（宋代）

我爱希夷子，妙处浑一睡。
无心树勋业，栩栩同污世。
梦里还独醒，却笑群儿醉。
时事嗔人说，达官从措置。
青苔
曹于汴（明代）

阶除经积雨，匝地铺莓苔。隐隐青痕薄，茸茸黛色堆。

举足忍相踏，移榻为频来。化工裁制巧，藻缋漫追陪。

相对境幽寂，悠尔好怀开。
寒食
穆修（宋代）

江边又寒食，伧客奈离襟。
恨满王孙草，愁多望帝禽。
鸡毬轻薄事，歌酒宴游心。
尽付吴儿辈，惟知屏迹深。
闺情
廖衷赤（明代）

郎君少小志安边，辛苦从军已十年。昨夜灯花重结蕊，想郎马上锦衣还。
病卧读书
邹浩（宋代）

山为屏障草为裀，黄犊群中早奋身。
骨立诗书亦何有，不如参取坐忘人。
送杨郡博赴任上饶
郑元祐（元代）

广信山水邦，儒宫净含晖。阴阴松桧中，白鹇时两飞。

雨馀岩泉松，清音叶鸣徽。泮沼紫鳞跃，讲坛红杏菲。

藤蔓绕涧石，新绿罗成帏。诸生翻经坐，子衿间褒衣。

格言咀芳润，奥理宣幽微。凡陋当脱屣，圣哲胥乘机。

迟师一指授，仁风敞岩扉。
书蔡隐士壁
李中（五代）

病后霜髭出，衡门寂寞中。蠹侵书帙损，尘覆酒樽空。

池暗菰蒲雨，径香兰蕙风。幽闲已得趣，不见卜穷通。
千叶石榴花
子兰（唐代）

一朵花开千叶红，开时又不藉春风。

若教移在香闺畔，定与佳人艳态同。
读鬼诗拟作二首 其一
薛季宣（宋代）

坐对悲风啸晚山，征鸿不记几回还。青铜蚀破菱花面，慵掠乌云绾髻鬟。
夜兴
陆游（宋代）

夜阑扶策绕中庭，云罅三三两两星。
安得南风卷云尽，烂然河白映天青。
余生为其父德甫丈乞志墓其别也得四绝句送之中间且悲且喜或规或嘲往往情见乎辞 其二
王世贞（明代）

阿翁不问生人产，有子徒能读父书。不为薛田荒欲尽，可令弹铗叹无鱼。
九日登楼
陈造（宋代）

县曹逢节犹忙迫，阴雨乘秋每接连。
九日欢娱异前日，几年晴霁有今年。
湖山入座褰珠箔，萸菊挼香荐玉船。
帽委西风判一醉，故人应未笑华颠。
戏赠潘徐城门迎两新妇
李百药（唐代）

秦晋称旧匹，潘徐有世亲。三星宿已会，四德婉而嫔。

霞光鬓里薄，月影扇中新。年华与妆面，共作一芳春。
斋戒
白居易（唐代）

每因斋戒断荤腥，渐觉尘劳染爱轻。六贼定知无气色，

三尸应恨少恩情。酒魔降伏终须尽，诗债填还亦欲平。

从此始堪为弟子，竺乾师是古先生。
白湖闻雁三首 其一
周紫芝（宋代）

斗落参横天雨霜，梦残灯尽客思乡。丁宁莫作叫云去，老眼不禁秋夜长。
采莲曲
郑愔（唐代）

锦䋏沙棠舰，罗带石榴裙。绿潭采荷芰，清江日稍曛。

鱼鸟争唼喋，花叶相芬氲。不觉芳洲暮，菱歌处处闻。
扬州慢 和月三题西田弟天寒翠袖图
姜恭寿（清代）

蛩语催寒，蟾光破暝，绘成一片秋容。恨阑干十二，倚不尽愁踪。

秋转向池塘立遍，惊看月影，过了梧桐。任香尘冰透，苍苔立折弯红。

踌躇半晌，乍回头、密语西风。想漏杳如年，宵凉似水，香冷薰笼。

有梦知无觅处，霜桥茅店泊孤篷。把鸳衾红泪，不如滴向芙蓉。
极暑题钓雪
杨万里（宋代）

暑中北阁望南窗，将谓南窗分外凉。到得南窗还更热，芙蕖和蕊落幽香。
酬郓州令狐相公官舍言怀见寄兼呈乐天
刘禹锡（唐代）

词人各在一涯居，声味虽同迹自疏。佳句传因多好事，

尽题稀为不便书。已通戎略逢黄石，仍占星文耀碧虚。

闻说朝天在来岁，霸陵春色待行车。
杂曲歌辞。空城雀
王建（唐代）

空城雀，何不飞来人家住，空城无人种禾黍。

土间生子草间长，满地蓬蒿幸无主。近村虽有高树枝，

雨中无食长苦饥。八月小儿挟弓箭，家家畏我田头飞。

但能不出空城里，秋时百草皆有子。黄口黄口莫啾啾，

长尔得成无横死。
谒陵承西涯翰长有诗相饯次韵五篇 其二 甲辰岁与子阳太史同行今十年矣感旧作
程敏政（明代）

岁华忙迫似星邮，霜入吟髭不少留。三日倡酬曾满纸，十年离合几同游。

方难却老思医扁，学易隳功感奕秋。佳话不知残暑退，清风能及故人不。
春分日
徐铉（宋代）

仲春初四日，春色正中分。绿野徘徊月，晴天断续云。

燕飞犹个个，花落已纷纷。思妇高楼晚，歌声不可闻。
次彭资深韵
刘子翚（宋代）

林下相从多胜友，谁如君子妙才华。
曳裾所至成师席，射策由才有世家。
意气胸中千里骏，文词笔下九光霞。
邮亭一见倾怀抱，投分金兰不足夸。
送晓公归庭山
孟郊（唐代）

庭山何崎岖，寺路缘翠微。秋霁山尽出，日落人独归。
云生高高步，泉洒田田衣。枯巢无还羽，新木有争飞。
兹焉不可继，梦寐空清辉。
与秦稚樵张春泉江叔海至望江楼
徐樾（清代）

冻云低压锦江头，待雪同登江上楼。傍水风声常似雨，严冬树色尚如秋。

天边远岫参差没，槛外寒涛日夜浮。是处园林堪吏隐，可容高卧对沧洲。
踏云行 赠刘妙真化缘
王处一（金朝）

普化行缘，心清步稳。通玄路上同参论。丹诚修炼灭凶顽，建成同福相资润。拨度昏迷，点开心印。十方父母皆巡问。今生既得遇全真，归期
书林十景诗
谢枋得（宋代）

仰山梵刹万竹间，巨鲸吼动天风寒。
前声穿云出山久，后音待风挥槌难。
长短轻重知多少，断续参差不奇偶。
敲残一百余八声，树色糢糊落星。
次汝学地官韵送民表还治望江二首 其一
李东阳（明代）

缧绁孤身在，风尘两鬓馀。福宁非塞马，殃已分池鱼。

载睹虞门辟，终沾汉网疏。悲欢意不极，临别但踟蹰。
侍读王文公挽歌二首 其二
司马光（宋代）

杖底潜蛇影，门阴集戴鵀。玉楼新记就，石椁旧铭沈。

箧有封峦札，籯无遗子金。寂寥封马鬣，秋色净松林。
题钱舜举写生五首 其二 青瓜
陈深（宋代）

苍然蓝田姿，幽怀莹冰雪。邂逅青门翁，曾救人间暍。
一般花下饮一盏
徐积（宋代）

一般花下饮一盏，但是花开不须拣。乱红乱翠已迷人，犹望桃源回醉眼。
余山 其五
清珙（元代）

破屋萧萧枕石台，柴门白日为谁开？名场成队挨身入，古路无人跨脚来。

深夜雪寒惟火伴，五更霜冷有猿哀。袈裟零落难缝补，收卷云霞自剪裁。
挽李中甫使君
孙应时（宋代）

书卷平生事，篝灯静夜分。
韵钧奏韩柳，黼黻补卿云。
不鄙频挥尘，曾窥一运斤。
词人嗟不遇，地下早修文。
题绿阴堂
黄公度（宋代）

万里炎荒一草亭，微官挽我落南溟。
谁栽古木围空翠，为翦卑枝纳远青。
风雨半天秋缩瑟，江湖满地客伶俜。
日长吏散无公事，欹枕看书门昼扃。
渔家傲
欧阳修（宋代）

六月炎天时霎雨。行云涌出奇峰露。沼上嫩莲腰束素。风兼露。梁王宫阙无烦暑。

畏日亭亭残蕙炷。傍帘乳燕双飞去。碧碗敲冰倾玉处。朝与暮。故人风快凉轻度。
金蕉叶
袁去华（宋代）

涛翻浪溢。调停得、似糖似蜜。试一饮、风生两腋。更烦襟顿失。
雾縠衫儿袖窄。出纤纤、自传坐客。觑得他、烘地面赤。怎得来痛惜。
酌道傍古松下钱王水对山绝顶微露塔尖闻有僧院名益钱
张镃（宋代）

山围当车巾，佳兴坌满前。盘松俨如画，盖叠疏萝缠。

沙平恰席许，坐荫宜铺毡。扶筇瞰根穴，湛碧泓寒泉。

霏空雨方来，众绿争欣然。炎销道旁地，此倍凝阴烟。

摩挲复漱涤，毛骨俱澄鲜。轮囷复清冷，肯受代谢迁。

何必绝尘世，高洁自永年。钱王德民深，姓氏水为传。

遥瞻窣堵坡，背立苍峦巅。人言有废寺，欲到愁攀缘。

诸天散香华，顾我应恻怜。被役不为饥，凡质何繇仙。
予好奇者每邂逅山水之胜辄注目焉及抵鄠县则逼夜矣聊成一诗以自笑
朱诚泳（明代）

斗柄横空夜若何，绛纱笼烛渡涝河。岚光结暝迷前纛，水气生寒透薄罗。

拜月妖狐当古道，惊风栖鸟散乔柯。宵征莫怪归心急，屈指严程只恐过。
何当行
傅玄（魏晋）

同声自相应，同心自相知。外合不由中，虽固终必离。

管鲍不世出，结交安可为。
诉衷情令 其一 春情
仲殊（宋代）

楚江南岸小青楼。楼前人舣舟。别来后庭花晚，花上梦悠悠。

山不断，水空流，漫凝眸。建康宫殿，燕子来时，多少闲愁。
次韵答张以道茶谷閒步
张镃（宋代）

艺此百亩园，池亭粗供游。
新从小堂阴，经营学山丘。
攒丛数百树，如对旷士流。
奇石皆有情，听诗疑点头。
方池正当前，风定清若油。
照影画不成，叶茂枝相樛。
心静境自来，非关苦寻搜。
知我与罪我，此话同春秋。
委顺付天命，万事杯中浮。
莫疑头上丝，曾因利荣愁。
若无忘斯言，长年共无忧。
秋热
王安石（宋代）

火腾为虐不可摧，屋窄无所逃吾骸。
织芦编竹继檐宇，架以松栎之条枚。
岂惟宾至得清坐，因有余地苏陪台。
愆阳陵秋更暴横，焮我欲作昆明灰。
金流玉熠何足怪，鸟焚鱼烂为可哀。
忆我少时亦值此，翛然但以书自埋。
老衰奄奄气易夺，抚卷岂复能低徊。
西风忽送中夜湿，六合一气窑新开。
帘窗幕户便防冷，且恐霰雪相寻来。
南乡子 秋思
屠茝佩（明代）

独上楼西。绿鬟鸾镜晓妆低。半暖乍寒花影静，重思省。

听得砧声着意整。
阶前甘菊
储巏（明代）

绕砌迟迟待我来，暗香幽意自徘徊。从教院僻无人到，也向秋风最后开。
题翠微寺二十二韵（太宗升遐之所）
温庭筠（唐代）

邠土初成邑，虞宾竟让王。乾符初得位，天弩夜收铓。

偃息齐三代，优游念四方。万灵扶正寝，千嶂抱重冈。

幽石归阶陛，乔柯入栋梁。火云如沃雪，汤殿似含霜。

涧籁添仙曲，岩花借御香。野麋陪兽舞，林鸟逐鹓行。

镜写三秦色，窗摇八水光。问云征楚女，疑粉试何郎。

兰芷承雕辇，杉萝入画堂。受朝松露晓，颁朔桂烟凉。

岚湿金铺外，溪鸣锦幄傍。倚丝忧汉祖，持璧告秦皇。

短景催风驭，长星属羽觞。储君犹问竖，元老已登床。

鹤盖趋平乐，鸡人下建章。龙髯悲满眼，螭首泪沾裳。

叠鼓严灵仗，吹笙送夕阳。断泉辞剑佩，昏日伴旂常。

遗庙青莲在，颓垣碧草芳。无因奏韶濩，流涕对幽篁。
朔日迎客这章诸贤多有和者使君再赋仍次韵以
曹彦约（宋代）

霜清石出水分流，邂逅骚人得志秋。
落日断霞增逸气，小窗低户愧英游。
苦无酒量能陪饮，只有诗盟可避愁。
此地何哉添此瑞，建章新识九牙驺。
寄藏叟僧善珍
盛世忠（宋代）

访友南山路，桥横古木阴。
砌苔无俗迹，庭柏是禅心。
旧衲连云补，新诗带月吟。
同袍严戒行，别是一丛林。
至扬州
文天祥（宋代）

苦作江头乞食翁，一层破庙五更风。
眼前境界身何许，始悟人间万法空。
石门道中
施学韩（清代）

渔唱依稀过野塘，炊烟四起入苍茫。一枝柔橹水天阔，满港芦苍客梦长。

何处孤村无好酒，却留明月送还乡。明朝小泊临平路，渴就山泉细细尝。
湖西八景为罗修撰作 其四 三峡回清
陈献章（明代）

一峡蟠一龙，群山莽回互。武夷虽九曲，三峡谁胜负。

澄澄水上月，历历谷中树。焉得千丈筇，坐弄潺湲处。
与李似宗别后奉寄
吕本中（宋代）

昔者相过今几时，心期虽在事多疑。滞留江海君先病，怅望云山我欲归。

老境犹存作诗苦，故人多有食言肥。汉阴老父如无事，肯复逢人论是非。
贾人食言
邹弢（清代）

济阴之贾人，渡河而亡其舟，栖于浮苴之上，号呼救命。有渔者以舟往救之。未至，贾人曰：“我富者也，能救我，予尔百金！”渔者载而升诸陆，则予十金。渔者曰：“向许百金而今但予十金？”贾人勃然作色曰：“若渔者也，一日捕鱼能获几何？而骤得十金犹为不足乎？”渔者黯然而退。他日，贾人浮吕梁而下，舟薄于石，又覆，而渔者在焉。或曰：“何以不就？”渔者曰：“是许金而不酬者也！”立而观之，遂没。
金莲出玉花 拆木字起
马钰（金朝）

金汞定。富人荣非我景。子何忧。叹浮生鬓染秋。生慧草。早修心端的好。道胜侯。袖携云访玉楼。
江陵三梦 其一
元稹（唐代）

平生每相梦，不省两相知。况乃幽明隔，梦魂徒尔为。

情知梦无益，非梦见何期。今夕亦何夕，梦君相见时。

依稀旧妆服，晻淡昔容仪。不道间生死，但言将别离。

分张碎针线，襵叠故屏帏。抚稚再三嘱，泪珠千万垂。

嘱云唯此女，自叹总无儿。尚念娇且騃，未禁寒与饥。

君复不憘事，奉身犹脱遗。况有官缚束，安能长顾私。

他人生间别，婢仆多谩欺。君在或有托，出门当付谁。

言罢泣幽噎，我亦涕淋漓。惊悲忽然寤，坐卧若狂痴。

月影半床黑，虫声幽草移。心魂生次第，觉梦久自疑。

寂默深想像，泪下如流澌。百年永已诀，一梦何太悲。

悲君所娇女，弃置不我随。长安远于日，山川云间之。

纵我生羽翼，网罗生絷维。今宵泪零落，半为生别滋。

感君下泉魄，动我临川思。一水不可越，黄泉况无涯。

此怀何由极，此梦何由追。坐见天欲曙，江风吟树枝。
游吴有作 其一
黄裳（宋代）

想见湖山只欲飞，急逃缘累拯衰迟。无心云伴无心客，杖屦相从更许谁。
星岩二十景 其八 地击鼓钟
谭谕（明代）

天乐何因向地鸣，果然虚谷自传声。华阳更奏宫商调，聊引群仙下洞庭。
甲申岁解官归故居有以书相问者
周弼（宋代）

近凭筇竹杖，岁岁作生涯。
独採傍溪药，自看临水花。
爱云因此望，对日任西斜。
惟有双蝴蝶，相随直到家。
采桑子·闺晓
黄之隽（清代）

半房花影红窗晓，日色堪嫌。睡味才甜。梦醒春风暖玉纤。

罗衣著罢晨妆懒，故淡眉尖。笑倩郎添。证以菱花镜一奁。
题富春山水画册 其三
符兆纶（清代）

吹软垂杨两岸风，中流箫管酒灯红。也知团扇谁描得，憔悴江湖一放翁。
出野观农二首 其二
宋祁（宋代）

炊饟中林烟火迟，劝农官吏驻春旗。蓬蒿意盛阳膏动，正是陈根可拔时。
偈颂七十二首
释祖钦（宋代）

云藏无缝袄，花绽不萌枝。
铜壶漏静，玉户春熙。
敢问时人知不知。
题兴化县严士奇诗卷
刘鹗（清代）

盘错载逢知利器，冰霜屡阅见生涯。轻车熟路老为县，短什长篇真当家。

今雨田田饶谷粟，东风处处长桑麻。公庭静坐无馀事，閒数梅开第几花？
当对酒
范云（南北朝）

对酒心自足，故人来共持。方悦罗衿解，谁念发成丝。

徇性良为达，求名本自欺。迨君当歌日，及我倾樽时。
春日书事呈历阳县苏仁仲八首
王之道（宋代）

子美不应花解恼，次公何必酒而狂。
知君颇负风流债，安得司空惯窃香。
挽曹叔献
王柏（宋代）

野草何青青，野花亦莙莙。
王园翳烟树，东风开泉扃。
灵辰倏祥练，祖载何因循。
半生安陋巷，箪瓢澹无营。
天命有穷达，书生多苦辛。
北邙同一路，玄庐等枯荣。
我本里中子，升堂托微婣。
每怀桮渡语，惟士有常心。
几仗虽疏阔，眷眷敬爱深。
故家乔木瘁，不复典刑存。
流水桃花窅，飘零薤露音。
幽宫一以閟，清泪洒芳春。
赠种徵君收
孙仅（宋代）

雄文英概比君难，二十高名满世间。
飞诏几回来北阙，草玄终不出南山。
诗篇落处风雷动，笔力停时造化闲。
仙术每将丹诀解，史才曾把逸书删。
家僮只有猿随从，坐客唯闻鹤往还。
两制词臣求识面，九重天子望祇颜。
处士星孤轻世俗，大夫松好贱官班。
棋残夜石秦云断，琴彻秋岩蜀月弯。
朝议蒲轮看再降，肯教从此老柴关。
漫兴二首
董嗣杲（宋代）

浮名浮利有传讹，薏苡囊疑马伏波。
镜里鬓毛谙世故，笔头诗句答樵歌。
风穿树秃寒林浅，月展江空夜浪多。
脱病欲归归便得，花家鱼港自烟蓑。
春归
俞桂（宋代）

晴天气淑浓如酒，引得狂蜂路亦迷。
独立栏干凝望处，卖花人在画桥西。
奉和袭美太湖诗二十首。缥缈峰
陆龟蒙（唐代）

左右皆跳岑，孤峰挺然起。因思缥缈称，乃在虚无里。

清晨跻磴道，便是孱颜始。据石即更歌，遇泉还徙倚。

花奇忽如荐，树曲浑成几。乐静烟霭知，忘机猿狖喜。

频攀峻过斗，末造平如砥。举首阂青冥，回眸聊下视。

高帆大于鸟，广墠才类蚁。就此微茫中，争先未尝已。

葛洪话刚气，去地四千里。苟能乘之游，止若道路耳。

吾将自峰顶，便可朝帝扆。尽欲活群生，不唯私一己。

超骑明月蜍，复弄华星蕊。却下蓬莱巅，重窥清浅水。

身为大块客，自号天随子。他日向华阳，敲云问名氏。
句留吟
范承谟（清代）

春日溶溶向夜深，松涛砧韵漏沈沈。兰亭少长频来梦，踏泛句留指碧岑。

碧岑高矗云盘曲，四野青濛星陆续。手拂琼霄袖落霞，目低银汉回衡玉。

玉衡遥指凤凰城，望美人兮心怦怦。瘦骨虽无缩地术，冰心尚信自天成。

仰天欲语心转苦，怀抱纵横天尺五。奕叶貂蝉著国华，肯将姓氏污家谱。

倦眼迷离望莆田，酸风如箭射眸穿。三年破榻悲谁语，几堵颓垣痛各天。

各天同难天应祐，紫电青霜乌巷胄。将军亲执绣雕旗，跃马直前真荡寇。

一战成功抱犊闲，朝来泛水暮留山。那知多少东陵兴，都付西风残照间。

董贾文章虫唧唧，穷通贵贱裈中虱。谁御长风汗漫游。

我欲从之万事毕。恍忽天际兮来我真人，驾玉麟兮饰宝琛。

建朱旆兮耀金廷，邀王乔兮酒数斟。舞袁公兮抚真琴，《韶》《武》迭奏兮开余素心。

何以处此寂寞兮，闻太古之元音。继而坐予芝山之巅、双松之下，启口微吟曰，海日升兮东方明，卿云烂兮泰阶平，仙霞开兮役五丁。

山魈馘，海鲵烹，何为凄怆憔悴兮，日劳劳而自戕其生君。

不见画角鸣兮鼓声起，为我殷勤慰诸子。义仁忠勇万人魁，永寿芳名纪青史。

余乃爽然而惊、肃然而迎，三星在户，四顾一檠。情耿耿，砧声清。
眉州作
陆游（宋代）

扁舟久不泛蟆津，常恐黄尘解污人。
烂醉破除千日懑，狂吟判断四州春。
汀洲渐叹苹花老，风露初尝荔子新。
便欲骑鲸东海去，胜游未忍别峨岷。
宋颂九首·明道
石介（宋代）

宋承大纪，八十年矣。
明道之政，独为粹美。
平虏将军妻
李白（唐代）

平虏将军妇，入门二十年。君心自有悦，妾宠岂能专。

出解床前帐，行吟道上篇。古人不唾井，莫忘昔缠绵。
健人峰
王世贞（明代）

共工触不周，巨灵擘太华。何似此健人，立石天门下。
偈颂二十首 其九
释如珙（宋代）

老已无心走市廛，娑罗树下展身眠。馀生一了一切了，不去烧香向佛前。
泊船吴江县
刘过（宋代）

草树连塘岸，人家半橘洲。
暖寒寻酒去，觉懒罢诗休。
逆境年年梦，劳生处处愁。
天涯倦行客，明日又苏州。
句
员炎（元代）

宿雨乍收云叶断，犹疑电影掣湖心。
温造御史
石介（宋代）

一言胆落折藩臣，屈强何人对恃勋。
阙下惟闻温御史，蔡州自是李将军。
江城子·开尊拟对菊花黄
郭应祥（宋代）

开尊拟对菊花黄。舞伊凉。掺渔阳。更有风流，妓女胜徐娘。只道难逢开口笑，争驰逐，利名场。玉山蓝水两茫茫。采幽香。泛清觞。橙橘堆盘，犹恨未经霜。底事□□堪喜处，丰年最，冠江乡。
自叹
李茂复（唐代）

落日西山近一竿，世间恩爱极难yR.近来不作颠狂事，免被冤家恶眼看。
小金山
黎邦琰（明代）

十载驱驰念远游，挂帆一日过灵洲。萧萧烟树青山暮，逐逐凫灵碧岸秋。

傲世功名怜彩笔，逢人意气动吴钩。振衣独上高台望，海色天风散客愁。
游博罗香积寺（并引）
苏轼（宋代）

寺去县七里，三山犬牙，夹道皆美田，麦禾甚茂。
寺下溪水可作碓磨，若筑塘百步闸而落之，可转两轮举四杵也。
以属县令林抃，使督成之。
二年流落蛙鱼乡，朝来喜见麦吐芒。
东风摇波舞净绿，初日泫露酣娇黄。
汪汪春泥已没膝，剡剡秋谷初分秧。
谁言万里出无友，见此二美喜欲狂。
三山屏拥僧舍小，一溪雷转松阴凉。
要令水力供臼磨，与相地脉增堤防。
霏霏落雪看收面，隐隐叠鼓闻舂糠。
散流一啜云子白，炊裂十字琼肌香。
岂惟牢丸荐古味，（束皙《饼赋》云：馒头薄持，起搜牢丸。
）要使真一流仙浆。
诗成捧腹便绝倒，书生说食真膏肓。
上平江陈侍郎十绝 其七
张元干（宋代）

功名啐啄与时同，譬似青天白日中。不觉片云随雨雹，适从何处运神通。
奉题吕氏宜老堂
姚勉（宋代）

此堂清不著珠玑，只要双亲佚老宜。春酒尽堪眉寿介，斑衣长老乳时嬉。

妇垂鹤发陪姑纬，翁撚银髯课子诗。饱饮菊花潭上水，鸡窠犹自拜孙枝。
东轩前添色牡丹一株开二十四枝成二绝呈诸公 其一
邵雍（宋代）

牡丹一株开绝伦，二十四枝娇娥颦。天下唯洛十分春，邵家独得七八分。
览胜亭
陈师道（宋代）

断岸通横水，吹花满系船。
中年擅幽独，辍食买林泉。
草木真宜主，江山故作妍。
升沉有流转，且复赋归田。
平江灵岩
释宝昙（宋代）

山断湖光迸一川，老师角黍过年年。
春风步屧长尘静，只有钟鱼取次传。
贺润天泽住持保宁寺
谢应芳（元代）

横林之北横山西，孤村流水古招提。青苔一径童不扫，白云半间人共栖。

松枝甘露落麈尾，桂子香风吹麝脐。我来欲问生公石，道价孰与生公齐。
咏月
李贞白（唐代）

当途当途见，芜湖芜湖见。八月十五夜，一似没柄扇。
古词
曹邺（唐代）

高阙碍飞鸟，人言是君家。经年不归去，爱妾面上花。

妾面虽有花，妾心非女萝。郎妻自不重，于妾欲如何。
商人妇
徐照（宋代）

百尺樯竿过酒楼，竹标雉尾信风头。
高鬟粉项商人妇，不识人间离别愁。
秋风
曾灿（明代）

秋风独夜惊，寒气亦何早。万山发众响，林木欻如扫。

独立萧以疏，忽忽满怀抱。夜月起寒扃，轻霜中衰草。
失调名
佚名（宋代）

病酒厌厌，未解馀酲，三竿丽日。
张行父大监出镇章贡舣舟来索诗
曹彦约（宋代）

颇觉邅回甚，由来去就轻。
坐曹虽冷淡，出位极精明。
我老犹贪禄，君行已问程。
虎头虽好郡，朝路忆峥嵘。
唐李涉有山中五无可奈何诗戏用其体作秋日四章 其三
戴炳（宋代）

无奈秋山何，万叠浅深碧。起来楼上看，朝爽浮几席。

棱棱政自高，更养静寿德。
过穆陵关
许棠（唐代）

荒关无守吏，亦耻白衣过。地广人耕绝，天寒雁下多。

东西方自感，雨雪更相和。日暮聊摅思，摇鞭一放歌。
句
方士繇（宋代）

不复云軿去自留，却凭飞鹊集中流。
八月八日纂风观潮示同会友人
谢肃（明代）

八月纂风风正急，合观海涛如涌山。鱼龙挟势地维动，鸿雁流哀天宇闲。

云断禹峰浮一盖，烟轻吴峤濯千鬟。挥杯不惜临流饮，要使阳侯识醉颜。
乡人项服善宰鄱阳有政声人惜其去用郡圃栽花韵作诗数篇叙别遂和以送之 其四
王十朋（宋代）

公真有德如元令，我愧无才似李华。话别芝堂倾竹叶，送行鄱水涨桃花。

眼看三匝乌逢月，心羡齐飞鹜趁霞。它日相期访刘阮，分桃采药饮胡麻。
同文度冀成秋夜有怀从善仲举 其一
杨士奇（明代）

静夜聊为江上吟，江云漠漠水沉沉。惟应黄鹤楼前月，照见离人万里心。
相和歌辞。王昭君
崔国辅（唐代）

一回望月一回悲，望月月移人不移。

何时得见汉朝使，为妾传书斩画师。
浙江亭别客
汪元量（宋代）

诸公来此欲凭阑，秃树粘云溼不乾。
小燕正嫌三月雨，老莺又受一春寒。
楼头呼酒尽情饮，江上遇花随意看。
莫怨人生有离别，人生到此别离难。
北园避热
文同（宋代）

缭绕度回塘，纡余转短墙。
引筇聊散诞，入竹得清凉。
正午禽虫净，初晴果木香。
移床就高处，更欲解衣裳。
绮罗香 玉兰
龚翔麟（清代）

径草才芽，官梅已叶，花信棠梨初转。几树珑松香雪，后庭开遍。

初绿水、似剪蓉裳，伴冷月、胜滋兰畹。只愁他、春雨春风，一枝吹动夕阳院。

双双蝴蝶倦舞，乍入花深处，教人难辨。点地飘廊，未数唐昌宫畔。

飞玉盏、缟袂凭携，照黄昏、晶帘都捲。恰纤手、寒具调成，画图休便展。
秋日炼药院镊白发赠元六兄林宗
李白（唐代）

木落识岁秋，瓶冰知天寒。
桂枝日已绿，拂雪凌云端。
弱龄接光日，矫翼攀鸿鸾。
投分三十载，荣枯同所欢。
长吁望青云，镊白坐相看。
秋颜入晓镜，壮发凋危冠。
穷与鲍生贾，饥从漂母餐。
时来极天人，道在岂吟叹。
乐毅方适赵，苏秦初说韩。
卷舒固在我，何事空摧残。
公安访少陵山馆遗址不得即用杜集移居公安山馆韵
钱开仕（清代）

南国仍多雾，油湖夏亦寒。置邮何处所，独立感无端。

出峡伤时暮，移家迫岁阑。他年谁好事，山馆复公安。
偈颂一百零二首
释慧远（宋代）

我闻禅师，荣领天竺。
山色湖光，争辉夺日。
佛法禅道，日月灯烛。
眼放电光，机逾臂竹。
说云门禅，如珠走盘。
唱无生曲，铿金戛玉。
千眼洞明，万机攒簇。
佛祖并驱，水云叠足。
掣颠掣狂，可记可录。
诳哧闾阎，鼓荡流俗。
眉毛厮结，形影相逐。
把手共行，孤峰独宿。
彼上人者，难继高躅。
因甚如此，为佗牵犁入市，
骑牛上屋。七九从来八十三，
六六何曾三十六。
海棠春•闺词，补和程村阮亭韵 晓妆
董以宁（清代）

画楼檐马琤琮响。花几片、乱飘蛛网。日射水晶帘，影动波纹漾。

牡丹松髻梳新样。为镜里、人儿心赏。薄帨贮犀帘，娇额风前敞。
纪感
释行海（宋代）

吴楚经年杀气凝，艰难国步涉春冰。义旗东下谁相似，誓楫中流我不能。

水到南徐围铁瓮，山从北固抱金陵。捷音尚隔苍茫外，貂尾良弓足股肱。
去春城
梅尧臣（宋代）

前日去春城，今朝还故陌。
马有甚烦意，人多远行色。
暂尔厌风埃，那堪为久客。
田家即事
宋书升（清代）

春林带残照，归鸦黑似漆。田家风味清，家人聚其室。

共为生计谋，絮语何琐悉。今年较去年，惊蛰先五日。

明日早烧菑，种我三亩秫。小儿方能言，牵衣还捉膝。

笑语阿爷看，屋角犁星出。
旅次朔方
贾岛（一说刘皂）（唐代）

客舍并州已十霜，归心日夜忆咸阳。
无端更渡桑干水，却望并州是故乡。
端午内中帖子词 其十 皇后阁
王圭（唐代）

紫阁曈昽隐晓霞，瑶墀九御荐菖华。何人又进江心鉴，试与君王却众邪。
别卫山斋
陈深（宋代）

何处桃花源，超然欲高举。
永怀尘外游，遐契烟中侣。
时从清夜尘，默探元化祖。
寻幽得佳胜，将期结茅宇。
任花五十犗，朅来向江渚。
投竿鱼不食，归与浩莫御。
遥岑下落日，薄云阁清雨。
扬舲吴淞演，褰裳采芳杜。
长歌去英淑，未卜重晤语。
相期会有时，散发卧云屿。
别福清诸友
熊禾（元代）

自从尧历数昌辰，已是三千六百春。
渺渺文明知几聚，悠悠盖壤定何人。
斯文一缕千钧日，我辈三纲五典身。
日迈月征各珍重，几多疏缺待弥纶。
次韵朱希真二首
张嵲（宋代）

东观曾同入，南宫复雁行。
尝寮虽具尔，投分独难忘。
荣悴无多异，漂零共一乡。
遥欣访萧寺，颠倒曳衣裳。
寄题滑台龙图梅君新作西溪
宋庠（宋代）

遥羡西溪境，鸣笳从赏频。
蒲莲应得地，鱼鸟更留人。
树密藏川雨，堤长截路尘。
清移严濑月，欢陋习家春。
按曲吴歈伎，酬篇禊帖宾。
太平三辅乐，须信属才臣。
临江仙 与子端过旗亭，寄六禾江上
陈洵（清代）

一自彩云归去后，碧城相望销凝。冷烟寒食小旗亭。

良辰美景，依约有平生。

正是风花如梦里，王郎绝句知名。双鬟未必眼常青。

且休怀旧，怀旧不胜情。
谢颖叔赠茉莉、小松
李宪噩（清代）

茉莉稀偏贵，山松小更佳。寄来从远道，移植向高斋。

当暑饶清馥，淩寒惬素怀。闲庭独看好，时复与人偕。
次韵子瞻题孙莘老墨妙亭
苏辙（宋代）

高岸为谷谷为陵，一时豪杰空飞腾。
身随造化不复返，忽若野雀逢苍鹰。
当年碑刻最深固，风吹土蚀消无棱。
遗文漫灭雨中迹，翠石断裂春后冰。
古坟欲毁野庙废，行人不去往鞍凭。
书生耽玩立风雪，饥驴厌苦疲奴憎。
爱之欲取恨无力，旋揉翠墨濡黄缯。
不如好事孙太守，牛车徙置华堂登。
绕墙罗列耀珪璧，罢燕起读留宾朋。
却思遗迹本安在，原隰处处荒榛藤。
田夫野老谁复顾，鬼火夜照来寒灯。
废兴聚散一如此，反使涕泗沾人膺。
读三学士人论事三书
戴复古（宋代）

黄屋见闻远，朱门富贵忙。
屠沽思报国，樵牧解谈王。
能转祸为福，毋令圣作狂。
草茅垂白叟，尚拟见时康。
再用前韵答厚之
韩维（宋代）

食新味美欣秋稔，求旧情深见岁寒。若共朱门论德义，万钟争及一瓢箪。
垂丝钓·锦鳞绣羽
方千里（宋代）

锦鳞绣羽。难传愁态颦妩。岸草际天，云影垂絮。人何许。谩并栏倚柱。烟光暮。怅榆钱满路。送春殢酒。欢期幽会希遇。彩箫凤侣。回首分携处。双脸吹愁雨。无限语。再见时记否。
晚霁
钱时（宋代）

斑驳天穿漏，惊奔浪叠空。
山留宿雨碧，云受夕阳红。
蚕麦关时务，莺花怯老翁。
乾坤方寸地，今古一丝风。
广陵城（一作孟迟诗）
赵嘏（唐代）

红映高台绿绕城，城边春草傍墙生。

隋家不向此中尽，汴水应无东去声。
和裴仆射移官言志（一作和裴仆射寄韩侍郎）
张籍（唐代）

身在勤劳地，常思放旷时。功成归圣主，位重委群司。

看垒台边石，闲吟箧里诗。苍生正瞻望，难与故山期。
独孤生策字景略河中人工文善射喜击剑一世奇
陆游（宋代）

忆昨骑驴入蜀关，旗亭邂逅一开颜。
气锺太华中条秀，文在先秦两汉间。
宝剑凭谁占斗气？名驹竟失养天闲。
身今老病投空谷，回首东风涕自潸。
题五雁图
绝恂（明代）

薛生三凤世所稀，荀氏八龙殊绝奇。郭家兄弟称五雁，孝友尤为人共推。

当时八月惊飙起，五雁分飞隔空水。十月天清五雁归，相呼相唤芦花里。

我识郭家五弟兄，早学书诗俱令名。开图见雁发深感，万里长江无限情。

我今试与五雁语，从兹休落潇湘去。潇湘水深多网罟，明年花发玉阶春。

玉阶鸳鹭多如云，愿汝飞去同为群。
喜雨
韩淲（宋代）

风伯驾云满四野，雷公行雨从空下。农家起舞田有年，竞养鸡豚作秋社。
定风波慢
佚名（宋代）

漏新春、消息前村，数枝楚梅轻绽。□雪艳精神，冰肤淡伫，姑射依稀见。冷香凝，金蕊浅。青女饶伊妒无限。堪羡。似寿阳妆阁，初匀粉面。纤条绿染。异群葩、不似和风扇。向深冬、免使游蜂舞蝶，撩拨春心乱。水亭边，山驿畔。立马行人暗肠断。吟恋。又忍随羌管，飘零千片。
杂曲歌辞。太和第一
佚名（唐代）

国门卿相旧山庄，圣主移来宴绿芳。

帘外辗为车马路，花间踏出舞人场。
寒食
于濆（唐代）

二月野中芳，凡花亦能香。素娥哭新冢，樵柯鸣柔桑。

田父引黄犬，寻狐上高冈。坟前呼犬归，不知头似霜。
警世
吕岩（唐代）

二八佳人体似酥，腰间仗剑斩凡夫。
虽然不见人头落，暗里教君骨髓枯。
淮阴
梅尧臣（宋代）

天下滔滔久厌秦，英雄蛇鼠窜荆榛。
少年豪横知多少，不及沙头一妇人。
移居
陆奎勋（清代）

地偏仍在市，具少不须车。将隐文焉用，虽贫乐有馀。

故交三径月，历劫半床书。错拟临江宅，空教庾信居。
劝学歌
陈普（宋代）

太极肇判两仪生，其中人为万物灵。
人亦天地一物耳，独以道义超众形。
立为三才中宇宙，发挥天地经人伦。
兹事初非外烁我，毫发皆奋七尺身。
后生可畏如日出，千金之躯岂可轻。
寸阴可惜莫虚掷，百年安得长青春。
有力如虎当猛省，何况责望深父兄。
不通六籍不是学，未了三才未是人。
希圣必须志尧舜，希贤必有为颜曾。
义理彝伦精讲究，礼乐制度须详明。
体用源流务透彻，血脉文理仍流行。
会通两尽始无碍，范围未始离曲成。
无尘胸次贮万卷，拔山笔力找千钧。
不用高枕卧丘壑，用之家齐国治天下平。
不但匹夫匹妇皆获所，草木鱼鳖咸清宁。
此皆后进本分事，不为干利与求名。
更须扫除谑浪傲惰态，打并嗜欲声色情。
一物一则同一敬，牢守孔孟张朱程。
吃紧工夫决有效，令闻广誉垂千龄。
英雄气概为则是，一变至道非难能。
君不见四十五十无闻不足观，
总是惰而不学昏昏贸贸枉生天地间。
杂咏一百首·医和
刘克庄（宋代）

寿有可延理，医无不死方。
扁曾忧骨髓，和亦畏膏肓。
春夕睡觉
陆游（宋代）

破衫羸马老黄尘，人自衰迟岁自新。
积雨恐侵春甲子，昏灯嬾守夜庚申。
花枝影转欹残月，鼻鼾声豪撼四邻。
自笑功名犹有梦，散关金鼓震函秦。
题画
俞泰（明代）

小舸系烟汀，谁知笛里情。寒芦风瑟瑟，正是晚潮生。
偈颂二百零五首
释正觉（宋代）

春雨洗园林，春风动帘箔。
百城人已归，弹指开楼阁。
入门俱是佛家风，帝网光明相映夺。
题鲁山温泉
晃冲之（宋代）

平生耳熟闻骊山，梦寐不到临潼关。
当年太液金井碧，温泉宛在关山间。
忆昔君来必十月，骑玉花骢带风雪。
太真独侍沐浴边，鲸甲龙鳞影清绝。
五十年升平一迷，却驱万骑出关西。
自为前朝同祸水，翻令后代异谦溪。
君不见汝海之南鲁山左，亦有此泉名不播。
征夫问路说汤头，可怜是亦陈惊坐。
蝶恋花
刘天迪（宋代）

日暮杨花飞乱雪。宝镜慵拈，强整双鸳结。烧罢夜香愁万叠。穿暗避阶前月。

凤尾罗衾寒尚怯，却悔当时，容易成分别。闷对枕鸾谁共说。柔情一点蔷薇血。
幸凤泉汤
李隆基（唐代）

西狩观周俗，南山历汉宫。荐鲜知路近，省敛觉年丰。

阴谷含神爨，汤泉养圣功。益龄仙井合，愈疾醴源通。

不重鸣岐凤，谁矜陈宝雄。愿将无限泽，沾沐众心同。
胡笳曲二首 其一
曹勋（宋代）

江南春草绿，江北未开花。佳人在何处，迁谪寄长沙。
公署偶述
孙承恩（明代）

古署深深闭曲房，客来不语对焚香。从言寒日经檐短，无事閒中亦较长。
雪峤禅师见过留坐将还径山诗以留之
范景文（明代）

秋原霜色懒招寻，鹤引高流入径深。茶醉酒醒难判断，身真世假任浮沉。

参禅并入删元语，听曲翻能长道心。行脚无须商去住，心空何处不云林。
哭东莱吕先生 其一
孙应时（宋代）

恸哭斯文祸，苍茫可问天。百年曾未半，千载忍无传。

梁木谁扶厦，狂澜莫障川。吞声言不忍，有泪彻重泉。
寄张徯
姚合（唐代）

幽处寻书坐，朝朝闭竹扉。山僧封茗寄，野客乞诗归。

秋卷多唯好，时名屈更肥。明年取前字，杯酒赛春辉。
彭泽怀靖节先生
罗萱（清代）

扁舟一叶泛江天，坐忆先生旷代贤。乞食不妨轻五斗，高情何止邈千年。

自搔短鬓秋风里，谁种幽花细雨边。归就东篱作重九，南山相对亦悠然。
次韵毛君烧松花六绝
苏辙（宋代）

茅庵纸帐学僧眠，炉艺松花取易然。
唯有未能忘酒在，手倾金易斗垂莲。
饼杂松黄二月天，盘敲松子早霜寒。
山家一物都无弃，狼籍干花最后般。
〈蜀人以松黄为饼甚美。
〉松老香多气自严，余烟勃郁透疏帘。
须臾过尽惟灰在，借问谁收一番〈去声〉炎。
美人寒甚懒开扉，金作松花插幕?。
几度低头疑堕落，青烟已断未消时。
枯萼鳞皴不复坚，重重正似半开莲。
曾经樵舍砖炉见，未许邦君画閤然。
黄蜡供炊自一家，锱铢贫富递矜夸。
都城争买方薪贵，却顾松花已自奢。
重题钓台
吴锡畴（宋代）

不向云台恋故袍，清风固自钓台高。
渭川八十年烟雨，岂是渔竿把不牢。
悲陈子思
毕仲游（宋代）

别后悲伤今已休，相逢泪散不能收。遗书欲问难开口，往事寻思若转头。

李白才华都是梦，渊明牢落几经秋。草堂故地今存否，留作生祠记旧游。
桃花源记
陶渊明（魏晋）

晋太元中，武陵人捕鱼为业。缘溪行，忘路之远近。忽逢桃花林，夹岸数百步，中无杂树，芳草鲜美，落英缤纷。渔人甚异之，复前行，欲穷其林。

林尽水源，便得一山，山有小口，仿佛若有光。便舍船，从口入。初极狭，才通人。复行数十步，豁然开朗。土地平旷，屋舍俨然，有良田、美池、桑竹之属。阡陌交通，鸡犬相闻。其中往来种作，男女衣着，悉如外人。黄发垂髫，并怡然自乐。

见渔人，乃大惊，问所从来。具答之。便要还家，设酒杀鸡作食。村中闻有此人，咸来问讯。自云先世避秦时乱，率妻子邑人来此绝境，不复出焉，遂与外人间隔。问今是何世，乃不知有汉，无论魏晋。此人一一为具言所闻，皆叹惋。余人各复延至其家，皆出酒食。停数日，辞去。此中人语云：“不足为外人道也。”(间隔 一作：隔绝)

既出，得其船，便扶向路，处处志之。及郡下，诣太守，说如此。太守即遣人随其往，寻向所志，遂迷，不复得路。

南阳刘子骥，高尚士也，闻之，欣然规往。未果，寻病终。后遂无问津者。
见维扬崔左丞
李思衍（宋代）

十里珠帘一半垂，杨州风物最宜诗。
平山倚槛欧阳子，明月吹箫杜牧之。
吟笔新添梅鼎手，歌楼争觅竹枝词。
濡毫愿逐奚奴后，描尽春风芍药枝。
次韵武侯庙
汪应晦（宋代）

武侯遗庙自丹青，霸业销磨但故城。
北魏中分盟血在，南阳三故夙心明。
君臣际会宜兴汉，吴蜀相资失借荆。
独致瓣香思祀典，西山回首暮云生。
泛歙溪用老杜诗青惜峰峦过为韵 其二
胡舜陟（宋代）

溪山美有馀，自古神仙宅。筑室隐宣平，题诗来李白。

至今负薪人，间是餐霞客。不向此寻真，飘蓬端可惜。
先与祠岳续以权市征弗克往呈通判沈侯
赵抃（宋代）

装怀成倥偬，从事愧风流。且榷征门利，甘同倚市羞。

摇心随使旆，极目望仙舟。青玉灵坛远，终朝接上游。
寄学恕翁
陈吾德（明代）

一别悠悠两渺然，粤台回望露漫天。遥知白发寻幽事，长与青山结静缘。

万里鸿冥随羽翼，百年豹隐自云烟。山中他日搜遗宝，应有人修逸士篇。
王诚之分惠卧龙新茶数语为谢
虞俦（宋代）

卧龙骧首奋轻雷，一一枪旗次第开。
遽浼春风归七碗，宁容卯酒困三杯。
森严莫讶先尝苦，隽永方知后味回。
不羡金钗候汤眼，可能萧寺略追陪。
和祖无择九日登袁州宜春台
宋摅（宋代）

登高佳节喜重来，会客依随五马开。
帽落秋风随意适，怀迎露菊趁时催。
东篱幸有主人席，绛帐那逢上客陪。
欲报君恩话归去，不妨尊酒论文才。
湘中口占四首
刘克庄（宋代）

津吏沙边立指呼，放船出锁要州符。
书生行李堪抽点，薏苡明珠一例无。
游岘山观颜鲁公洼樽呈谹父
李处权（宋代）

人物如公亦伟哉，洼樽寂寞岘山隈。似闻著履凌风出，不见拿舟弄月回。

往事只应君可纪，幽期孰谓我能开。留诗更约荷花语，莫惜障泥走马来。
水调歌头（春寿太守）
徐明仲（宋代）

迟日笼晴书，新火敛余寒。东君着意，留恋春色在人间。故遣蓬瀛仙侣，来布阳和德泽，造化寄毫端。麾节经行处，喜气满江山。

听歌谣，五夸暖，二天宽。汉朝侧席，英隽玺诏促征还。鞭算钱流粟腐，刃往剧剸烦解，启沃动龙颜。已有白麻笔，草制在金銮。
答文与可以六言诗相示因道济南事作十首 其五
苏辙（宋代）

雨过山光欲溜，寒来水气如烝。胜处何须吴越，随方亦有游朋。
雨中见花戏呈伯庸秋曹
赵抃（宋代）

脸红消尽泪阑干，似向人前欲诉难。若是东君与为主，肯教风雨尽摧残。
韩信
胡宏（宋代）

功成全仗汉家兵，真是英雄不藉人。
禽了项王知退步，定骑箕尾上天津。
探梅天气极思山中之时也
韩淲（宋代）

霜馀晴后探梅天，村岸山蹊接野田。时见樵夫能指点，旋寻僧子或留连。

所携酒榼无多尔，其就诗篇亦偶然。一两枝横三四蕊，最风情处带轻烟。
双蝶
陆游（宋代）

庭草何离离，清晨露犹湿。
草头两黄蝶，为我小伫立。
秋光亦已晚，行见霜霰集。
方春不尽狂，汝悔尚何及！吾生更堪笑，去日如电急。
功名竟何在？惆怅剑锋涩。
绍兴祀九宫贵神十首
佚名（隋代）

灵鉴匪远，诚心肃祗。
是孙是享，俎实孔时。
礼行乐奏，肸乡是期。
云车风马，神其燕娭。
道遥咏
宋太宗（宋代）

人救眼前急，何曾利益心。
愚迷终浅见，达者智高深。
苦行须知应，余忧力不任。
经书无限意，稽古便同今。
送悦斋先生
程公许（宋代）

风尘三十年，世途日险峰窄。
婵娟弃土梗，倚市竞容泽。
大雅何娟寥，志士三欢息。
难持惠斯文，为国永寿脉。
灵光岿独存，硕果有不食。
坤维返全璧，北墅归散策。
天开景气新，晴破层冰积。
畴咨耿宵虑，图任先耆德。
披云绚天章，趣驾觐宸极。
喉舌俄申命，股肱待宣力。
解弦未为难，航险那可忽。
泾渭不同流，薰莸讵相入。
所虞愤失职，队拱或伺隙。
事须众贤和，乃可殄行堲。
沉几陛下圣。虚己言路辟。
稍欣元气充，犹虑外忧迫。
敌情任反覆，庙论须谨密。
功名百尺竿，家国万金璧。
平生一知己，瓣行无愧色。
驽怯勉荷担，迟顽费推激。
大艑驾云涛，薰风饱帆席。
丁宁耳面命，远别可须惜。
宽以七月程，修门拜赤舄。
一春
宋白（宋代）

一春情调淡悠悠，闲倚书窗背小楼。
暖日只添中酒睡，晚风频小惜花愁。
莺冲舞蝶侵人过，絮逐天丝触处游。
已为韶光发惆帐，可堪家近白蘋洲。
寿安红，深色粉红，多叶易种，且耐久
范成大（宋代）

丰肌弱骨自喜，醉晕妆光总宜。
独立风前雨里，嫣然不要人持。
壬子秋过故宫十九首 其十三
宋讷（明代）

万年海岳作金汤，一望凄然感恨长。禾黍秋风周洛邑，山河残照汉咸阳。

上林春去宫花落，金水霜来御柳黄。虎卫龙墀人不见，戍兵骑马出萧墙。
玄都韩植兰楚香
艾性夫（元代）

玄都旧日神仙宅，种桃羞杀刘宾客。
只今仙子韩家湘，不遣牡丹开顷刻。
春风九畹花绕屋，冶紫妖红失颜色。
盲风怪雨三千年，湘水芳魂招不得。
翩然散入碧虚寒，乾坤万里离骚国。
古松
齐己（唐代）

雷电不敢伐，鳞皴势万端。蠹依枯节死，蛇入朽根盘。

影浸僧禅湿，声吹鹤梦寒。寻常风雨夜，应有鬼神看。
南池
赵嘏（唐代）

照影池边多少愁，往来重见此塘秋。

芙蓉苑外新经雨，红叶相随何处流。
杂曲二首·其二
王筠（南北朝）

可怜洛城东，芳树摇春风。
丹霞映白日，细雨带轻虹。
大垌寺
王若霞（清代）

日落山门净，云封半寺闲。
谷幽寻梵语，松韵绕禅寒。
雨放靴钉菌，风生鹤咀兰。
泥棋敲竹下，长啸海天宽。
忆秦娥
孙云凤（清代）

秋萧瑟。黄昏独坐窗儿黑。窗儿黑。风风雨雨，怎生眠得。

鱼沉雁杳关山隔。故园又近茱萸节。茱萸节。远书不至，灯花空结。
南乡子·把酒对江梅
佚名（宋代）

把酒对江梅。个是花中第一枝。冰雪肌肤潇洒态，须知。姑射仙人正似伊。东阁赋新诗。惭愧当年杜拾遗。月里何人横玉笛，休吹。正是芳梢著子时。
严月涧同饮湖边
顾逢（宋代）

斗酒复斗酒，高歌山水边。
世间无此乐，我辈即神仙。
狂发花前笑，醉来松下眠。
行人相偶语，堪作画图傅。
李伯华见过小饮二首 其一
郭祥正（宋代）

伴我林间倒一樽，西湖紫翠变黄昏。鸟迁深树鱼依藻，客散樽空亦闭门。
诗一首
陈尧佐（宋代）

雨网蛛丝断，风枝鸟梦摇。
诗家零落景，采拾合如樵。
大安沙坐风雨，复叠前韵三首
张煌言（明代）

风雨添新涨，荒洲几尺潮；场禾悲滞穗，渚荻响丛条。

茅舍炊烟淡，蓬窗暝色骄。秋飙毋乃妒，未敢说摩霄。
颂古五十三首
释文礼（宋代）

泥佛金佛木佛，度水度火度炉。
妙体本来无处所，莫将真佛强涂糊。
梅华寄清凉和上人
贺铸（宋代）

石头城上客，领取一枝梅。
何事春消息，今从江北来。
寄题集上人清晖楼
陈秀民（元代）

山水含晖翠欲流，上人于此结飞楼。高明不比人间住，缥缈浑如天上游。

璧月光涵吴苑夜，金莲香引洞庭秋。几时借得浮丘鹤，与尔题诗在上头。
送祖印大师显忠
梅尧臣（宋代）

黄纸赐祖印，铸名不铸金。
力笑苏季子，责望小人深。
渡江见海月，秋光上遥林。
团团冰玉盘，莹然如禅心。
梁仲苍挽词
楼钥（宋代）

人物如君少，相期上石渠。
博文该四部，笃学富三余。
泪尽知无及，交深未觉疏。
何时酹坟草，细读茂陵书。
改祭修斋决疑颂
释遵式（宋代）

法宝真良药，众生自不尝。
书持并供养，世世上天堂。
送马特失荐还苏回舟中作
强至（宋代）

一客空归颜色低，众人气亦丧虹霓。
泪添酒盏霜天阔，目断帆樯海日西。
交臂散零如木叶，别肠萦转似山蹊。
遥知名在乡书者，雨洗秋街跃马蹄。
端平二年端午帖子词·皇帝阁
洪咨夔（宋代）

雨足秧分甽，风清麦弄岐。
圣心涵水镜，即是太平基。
礼明安塔二偈
释正觉（宋代）

老阿师卒无嗣，石浮屠立有年。
丁宁金针玉线，惭愧鸾胶凤弦。
喜雨
曾巩（宋代）

偶徇一官偷禄计，便怀千里长人忧。
桑间举箔蚕初茧，陇上挥镰麦已秋。
更喜风雷生北极，顿驱云雨出灵湫。
从今菽粟非虚祷，会见瓯窭果满篝。
旧居有怀
陈起（宋代）

粲粲高阳裔，浩气凌华星。
当春拟判花，投老身如萍。
抱瑟东乘桴，寂寥扉昼扃。
海雾尚沾袂，北窗从雨零。
五哀诗 故国子博士郭公
王禹称（宋代）

汾阳饱经术，赋性甚坦率。在昔举神童，广场推杰出。

尚书诵在口，何论落自笔。总角取科名，弱冠纡缨绂。

早佐湘阴幕，汉鼎入周室。失志罢屠龙，佯狂遂扪虱。

周行亦黾勉，吏隐多放逸。滑稽东方朔，图画王摩诘。

古文识科斗，奥学辨萍实。字穷苍颉本，篆證阳冰失。

王绩醉为乡，伯伦居无匹。俸钱乏一囊，宦路从三黜。

朱衣多不著，白发仍慵栉。渐老羁旅年，方见升平日。

忽以伎术召，此意殊郁郁。放口忤无须，何门求造膝。

遁逃终见捕，谴逐道中卒。遗孤落闾阎，荒冢鸣蟋蟀。

手泽渐难求，谁家耀箱帙。投吊焚此诗，九原应有物。
独坐
胡宏（宋代）

卜居幽胜衡山绕，五峰西望青冥杳。
乍聚乍散看浮云，时去时冥送飞鸟。
卷舒自在都无情，饮啄天然类不扰。
我生何似鸟与云，掉头心向人间了。
与成父自信同舟到饶分路而别以诗送之三首 其二
赵蕃（宋代）

我自飘零更汝忧，贱贫骨肉不相收。马家堤上休停骑，愁有居民说故侯。
击鼓
佚名（先秦）

击鼓其镗，踊跃用兵。土国城漕，我独南行。
从孙子仲，平陈与宋。我我以归，忧心有忡。
爰居爰处？爰丧其马？于以求之？于林之下。
死生契阔，与子成说。执子之手，与子偕老。
于嗟阔兮，我我活兮。于嗟洵兮，我我信兮。
甲辰人日病中吟六言六首以自嘲 其六
范成大（宋代）

壮岁喜新节物，老来惜旧年华。病后都卢不问，家人时换瓶花。
寄题钱申仲漆堂隐居四首 其四 通慧亭
孙觌（宋代）

硗硗锡为骨，瘦脊盘九龙。中涵千斛乳，连络万窍通。

漆堂枕其股，飘饮乃不供。诗翁亏天巧，妙契卓锡工。

青林破苍玉，碧井卧白虹。他年一杯酒，配食桑苧翁。
集义斋诗为太行高氏作 其五
吴当（元代）

浩然之生，实匪助长。天地之塞，吾体同量。
西浦阻雨
刘敞（宋代）

黑云连海面，急雨涨淮潮。稍稍州渚没，昏昏城郭遥。

畏涂仗忠信，高举幸扶摇。不作图南兴，谁当慰寂寥。
学无学颂一十五首
释印肃（宋代）

实见菩提说甚禅，大家打开过残年。
相逢道伴何言语，无价真珠不用钱。
惜奴娇
贺铸（宋代）

玉立佳人，韵不减、吴苏小。赋深情、华年韵妙。叠鼓新歌，最能作、江南调。缥缈。似阳台。娇云弄晓。

有客临风，梦后拟、池塘草。竟装怀、□愁多少。绿绮芳尊，映花月、东山道。正要。个卿卿、嫣然一笑。
次韵陈融甫支盐年家见赠二首
范成大（宋代）

乃翁一经传，播获了家事。
短檠寓真乐，尺璧岂良贵。
年家有宁馨，令我喜无寐。
加鞭翰墨场，一跃群空冀。
和章质夫成都运司园亭诗·茅庵
吴师孟（宋代）

结茅为圜屋，环堵不开牖。
斋居如雁堂，广长才六肘。
深藏子猷竹，不植陶潜柳。
勿起灭定心，宴坐空诸有。
与赵道人
王炎（宋代）

欲上青云却垂翅，归来扫轨空山里。
道人说相来叩关，酒半醺酣谈亹亹。
我今布褐终余年，岂论燕颔并鸢肩。
谓予形是朱顶鹤，两眼藏神高颊颧。
彭殇寿夭谁无死，不将动目摇湛水。
道人去后若复来，定应难相壶邱子。
自天竺过灵隐
湛若水（明代）

已辞鄂王宫，迢递入天竺。鸟道烟萝深，履声落空谷。

一溪度飞来，泠泠更幽独。无为独木桥，于此巢云竹。
禅人并化主写真求赞
释正觉（宋代）

瀛涵崧镇，深兮高兮。
默默之得，类之不齐。
一鼻直，两眉低。
影像尔能半露，语言谁得全提。
少林九年兮，痴坐凄凄。
郊居寄朝中知己
张咏（宋代）

年来流水坏平田，客径穷愁自可怜。
汀苇乱摇寒夜雨，沙鸥閒弄夕阳天。
狂嫌镯酒难成醉，冷笑清诗不直钱。
碧落故人知我否，几回相忆上渔船。
晚步
于石（宋代）

径狭不容车，溪浅不容钓。
平芜淡云烟，独鸟下残照。
见山孑无言，倚树忽长啸。
徘徊澹忘归，空林明远烧。
花心动（临安新亭）
刘镇（宋代）

鸠雨催晴，遍园林、一番绿娇红媚。柳外金衣，花底香须，消得艳阳天气。障泥步锦寻芳路，称来往、纵横珠翠。笑携手，旗亭问酒，更酬春思。

还记东山乐事。向歌雪香中，伴春沉醉。粉袖殢人，彩笔题诗，陶写老来风味。夜深银烛明如昼，待归去、看承花睡。梦云散，屏山半熏沈水。
念奴娇（御制）
赵佶（宋代）

雅怀素态，向闲中、天与风流标格。绿锁窗前湘簟展，终日风清格寂。玉子声干，纹楸色净，星点连还直。跳丸日月，算应局上销得。

全似落浦斜晖，寒鸦游鹭，乱点沙汀碛。妙算神机，须信道，国手都无勍敌。玳席欢余，芸堂香暖，赢取专良夕。桃源归路，烂柯应笑凡客。
隆兴书堂自警三十五首
陈淳（宋代）

周翁图太极，张子铭订顽。
吾门礼义宗，毋离几席间。
出蜀二首 其一
孙蕡（明代）

白帝秋高木叶黄，蜀中长是雨浪浪。瞿塘水落漩涡小，一路看山到岳阳。
金沙寺
曾季貍（宋代）

古寺同真率，君家更秩筵。
酒杯无算饮，橘树不论钱。
胜日携佳客，曾来是去年。
莫嫌频至此，直为主人贤。
寄尹伯宏兼柬陈克杰四首 其三
陈琏（明代）

斋居夜岑寂，万籁声已沉。怀人耿不寐，幽思盈素襟。

此情孰能写，试理膝上琴。谁知一曲音，遽有千里心。

何当归去来，同和山中吟。
雪后
曹勋（宋代）

雪后山斋鹤睡残，登临等得藓泥乾。
毋多酌酒亦成醉，尽足看泥不道寒。
篱落十分春意思，人家一色玉阑干。
小诗未就冰生砚，洗尽人间渴肺肝。
赠溧阳宋少府陟
李白（唐代）

李斯未相秦，且逐东门兔。宋玉事襄王，能为高唐赋。

常闻绿水曲，忽此相逢遇。扫洒青天开，豁然披云雾。

葳蕤紫鸾鸟，巢在昆山树。惊风西北吹，飞落南溟去。

早怀经济策，特受龙颜顾。白玉栖青蝇，君臣忽行路。

人生感分义，贵欲呈丹素。何日清中原，相期廓天步。
舟中夜雪，有怀卢十四侍御弟
杜甫（唐代）

朔风吹桂水，朔雪夜纷纷。暗度南楼月，寒深北渚云。

烛斜初近见，舟重竟无闻。不识山阴道，听鸡更忆君。
十月望后过东林望庐山和韵
郑廷鹄（明代）

庐山相见已销愁，入眼青葱总旧游。草色尚留三峡雨，雁声犹送九江秋。

连天霞树层层出，落涧寒泉滚滚流。遥问锦厓何处见，题痕应在白云头。
玉蝴蝶 其一 雪窗忆卿谋
尤侗（清代）

淅淅萧萧瑟瑟，疏疏密密，整整斜斜。算有三分墙角，数点窗纱。

响茅檐、风敲断竹，迷野渡、月上平沙。浪相誇。瑶林琼树，种玉人家。

嗟嗟。闭门高卧，羔儿无分，且吃团茶。翘首天涯，空吟冰柱忆刘叉。

盼书邮、浮沉征雁，寻驿使、冷落梅花。问君家。剡溪不远，可泛星槎。
咏破扇
唐怡（唐代）

轮如明月尽，罗似薄云穿。无由重掩笑，分在秋风前。
凤凰台上忆吹箫 游灵岩山，登琴台眺远。
姚燮（清代）

万笏山云，一蠡城树，未秋先已苍凉。尽倚梦、芙蓉绝巘，巾带风飏。

庵竹萧萧送籁，空翠底、无尽斜阳。夫君逝，望里洞庭，遥隔南湘。

还指采香湿路，有三五渔舠，停楫鸥乡。问那度、深荷宴月，多少鸳鸯。

谁料乌飞鹿走，剩几处、断塔颓廊。休凄恋，钟外日渐昏黄。
和萧十六人名 其一
孔平仲（宋代）

赣江淹泊嗟旅滞，子夜萧萧复无睡。乡程千里断书来，律管仲冬迎日至。

空山屈曲环高塔，与子游嬉同眺视。日沈北陆云冥冥，晚景丹枫照川涘。

兰房凤枕可自娱，桃李寻春旧游地。便将跃马超然往，向人直不疑心事。

婵娟一笑应奉留，醉倚王孙宝钗坠。更持大白起祝君，偕老子须坚此志。
送恭叔赴海门尉端叔约同过湘西酌别四首 其二
赵蕃（宋代）

君叹父兄别，我嗟朋友疏。穷冬仍远道，异县复离居。

仅得追随再，何由怀抱摅。因来湖外使，为寄海边书。
题剑门
李衍（隋代）

缓辔踰双剑，行行蹑石棱。作千寻壁垒，为万祀依凭。

道德虽无取，江山粗可矜。回看城阙路，云叠树层层。
饮颜质卿斋头限韵赋同潘去华 其二
袁宗道（明代）

震旦同参少，长安雅聚难。因君道眼别，令我酒怀宽。

匡坐藤蒲静，幽谈水月寒。好将瞿氏说，留付子庸看。
余处恭少师左相郇公挽辞三首其
杨万里（宋代）

天下非无士，胸中自有人。
如何初拜相，首荐一遗民。
恩我丘山小，怀公骨肉亲。
白头哭知已，东望独伤神。
己已秋七月不雨人心焦然乃戊午斋宿致城隍清
牟巘五（宋代）

眼前物意颇昭苏，未省郊原遍也无。
更觅洗车三日雨，普教大地活焦枯。
又五首
邵雍（宋代）

曾闻不若见，曾见不如经。
既用身经过，何烦口说行。
改诗知化笔，醒酒识和羹。
料得人间事，无由出此情。
承植斋曾老师诗教
王以悟（明代）

万法由□只此心，莫随章句自浮沉。才云著力境犹隔，直是忘言悟巳深。

造化元从复处转，端倪须向静中寻。堪怜夜气几希甚，斤斧重重恐未禁。
经史法戒诗 其十三
张鹏翀（清代）

宋家累叶垂遗泽，求治贤君方侧席。天津桥上听啼鹃，祸乱将侧任安石。

相公新法执持贤，祖制讵难胥变易。忠良屏黜奸邪升，朝局如棋互废侧。

千古知人诚不易，那论福建误金陵。
利交
仇远（元代）

一自仪秦去，从衡直到今。
士级贫失节，交以利知心。
乍可昏求火，何堪昼见金。
狂澜回已倒，独幸有山林。
蹋莎行
吴敬梓（清代）

鹿韭香浓，雀瓢香细。何人庭院春初霁。还家两月不曾过，又从春上招舟子。

挑荠篱根，焙茶窗际。一般也有幽间事。独怜涉险总无端，橹声轧轧波声里。
赠童尧询蔡楠谢敏行
吕本中（宋代）

七年避胡尘，无复少年事。适从岭外归，眼病不识字。

尚幸戎马间，得见此数士。蔡童南城杰，所养盖有自。

两谢名家子，学已前作似。相逢眼暂明，已足慰迟暮。

如何舍我去，使我起千虑。江深羽檄繁，况此日月骛。

犹馀大谢留，与我相近住。风霜渺墟落，泥土暗道路。

得无经此别，各复走他处。期君则甚远，苦语不厌屡。

微言恐遂绝，其谁与调护。要当发愤求，不欲侥倖遇。

圣门极坦平，渠自有回互。河清倘有期，未死或可俟。
黄龙山中
韩驹（宋代）

未雨万木翳，既雨群山开。山神若眷予，一扫风中埃。

摩云夹路松，禅伯手自栽。我来植拄杖，听度松风哀。

幽赏未云足，暮色苍然来。何当白玉轮，碾上西南垓。